लखनऊ। बसपा सुप्रीमो मायावती ने विधानसभा चुनाव से पहले प्रत्याशियों सहित वरिष्ठ नेताओं के साथ आज बैठक की। बैठक का मकसद चुनावों को लेकर आवश्यक निर्देश देना था। बसपा सुप्रीमो ने 403 सदस्यीय विधानसभा के लिए अब तक 300 उम्मीदवारों की सूची जारी कर दी है और उन्होंने कहा कि वह महत्वपूर्ण मुद्दों पर पार्टी नेताओं को जानकारी देंगी और उन्हें निर्देश भी देंगी ताकि पार्टी बहुमत के साथ सत्ता में वापस आ सके।
बैठक से पहले मायावती ने संवाददाताओं से कहा कि चुनाव आचार संहिता को लेकर पार्टी नेताओं को आवश्यक निर्देश देने के लिए बैठक बुलायी गयी है। साथ ही उनसे कहा जाएगा कि वे अनुशासित ढंग से कार्य करें जो लोकतांत्रिक नियमों के अनुरूप और गरीब एवं वंचित वर्ग के लोगों के हित में हो। उन्होंने कहा कि पार्टी नेताओं को सत्ताधारी सपा की अंतर्कलह से भी अवगत कराया जाएगा। साथ ही उन्हें प्रदेश के जंगलराज और कानून व्यवस्था की बुरी स्थिति के बारे में बताया जाएगा। विकास में क्षेत्र एवं जातिवाद को लेकर भी उन्हें जानकारी दी जाएगी।